Man gee homself oor ná vrou se moordArgieffoto ŉ 57-jarige man van Pretoria het homself Sondag aan die polisie oorgegee nadat hy glo sy 48-jarige vrou vermoor en sy 21-jarige dogter aangeval het. “Die Schurveberg-polisie is Sondagoggend omstreeks 04:00 na ŉ toneel ontbied waar ŉ 48-jarige vrou dood aangetref is,” het kapt. Augustinah Selepe, woordvoerder van die polisie, gesê. “Haar liggaam is met ŉ duvet-oortreksel bedek. Haar 57-jarige man het haar na bewering aangeval.” Die man het na bewering ook sy 21-jarige dogter met ŉ skerp voorwerp aangeval. “Sy is in die Brits-hospitaal opgeneem,” het Selepe bygevoeg. Die man het glo met sy agtjarige seun gevlug. Hy het die kind later by familievriende gelaat. “Hy het aan die familie gesê hy sal homself aan die polisie oorgee, en hy het intussen by die polisie aangemeld,” het Selepe gesê. Die polisie ondersoek ŉ saak van moord en poging tot moord. Die vrou se naam word nog weerhou om seker te maak dat al die naasbestaandes eers van haar dood in kennis gestel word, het Selepe aan Maroela Media gesê.